गोदानदिल्ली , 27 आगस्ट : भारत सरकारनि मिरु गेलेमु बिफाननि मन्थ्रि किरेन रिजिजुआ फोरमायनाय बायदिब्ला फैगौ 2021 माइथायाव खेल' इन्डिया गेम्सजों लोगोसे ब्रिक्स गेम्सखौबो खुंगोननि थांखि लादों । मंगलबारखालि मिरु गेलेमु बिफाननि मन्थ्रि रिजिजुआ बुङोदि , ब्रिक्स हादतफोर ब्राजिल , रासिया , भारत , चीन आरो खोला आफ्रिकानि गेलेमु बिफाननि मन्थ्रिजों मोनसे गोनांथार जथुमनायनि उनाव बे गेम्सखौ खुंगोननि सायाव मिथिहोदों । मन्थ्रिया बुंबावोदि , भारत हादतयाव फैगौ बोसोराव मोन 5 हादतनि गेजेराव खुंनो लानाय ब्रिक्स गेम्सखौ भारतआ गाहायै दैदेनगोन । रिजिजुआ बुङोदि , ब्रिक्स गेम्सखौ फैगौ बोसोराव खेल' इन्डियाजों लोगोसे मोनसे समाव आरो मोनसे जायगायावनो खुंफानाय जागोन । बेफोर हादतनि गुबुन गुबुन गेम्सनि गेलेनायाव बाहागो लानायनि फारसे जोंनि हादतनि गेलेगिरिफोराबो खाबु मोन्नो हागोन । बिथाङा बुंबावोदि , बे गेम्सआ हादतनि गेलेगिरिफोरखौ आरोबाव गोख्रोंसिन खालामनो हानायनि मोनसे मोजां खाबु । फैगौ 2021 माइथायाव भारत सरकारनि गेलेमु बिफानआ खेल' इन्डिया इयुट गेम्स आरो खेल' इन्डिया इउनिभार्सिटि गेम्सखौ खुंनायनि थांखि लादों । फैगौ बोसोराव भारत हादतयाव बेफोर गेम्सखौ खुंफुंनो थाखाय बे समनिफ्रायनो सामलाय आफादआ साखा - फारा जादों । मन्थ्रिया लोगोसेयै मिथिहोबावदोंदि , खेल' इन्डिया इयुटस गेम्सनि खुंनो लानाय समाव ब्रिक्स गेम्सयाव मोन 5 हादतनि सोद्रोमाफोरा बेखेवनाय हाबाफारियाव बाहागो लागोन । 
फैगौ बोसोराव भारतआ ब्रिक्स गेम्सखौ खुनायनि थांखि लादों